1. ปัจจัยความเสี่ยง

1.1 ความเสี่ยงด้านการประกอบธุรกิจทองคำแท่ง

  1.1.1 ความผันผวนของราคาทองคำโลก

เนื่องจากธุรกิจหลักของบริษัท คือ การซื้อขายทองคำแท่ง
ซึ่งผลกำไรที่ทำได้ขึ้นอยู่กับการบริหารส่วนต่างของราคาทองคำที่ซื้อเข้ามาและราคาทองคำที่ขายออกไป
โดยในช่วงที่ราคาทองคำโลกมีความผันผวนสูงและมีการเปลี่ยนแปลงไปอย่างรวดเร็ว
อาจส่งผลให้ส่วนต่างราคาที่เกิดขึ้นจริงจากการซื้อขายไม่เป็นไปตามที่บริษัทคาดการณ์ไว้ เช่น
ในช่วงที่ราคาทองคำโลกปรับตัวเพิ่มขึ้นอย่างต่อเนื่อง
ลูกค้าในประเทศอาจมีความต้องการซื้อมากกว่าความต้องการขาย
ส่งผลให้สินค้าคงคลังของบริษัทลดต่ำลงจนต้องทำการซื้อเข้ามาเพิ่มเติมเพื่อรองรับความต้องการที่มีเข้ามาอย่างต่อเนื่อง
ซึ่งต้นทุนของสินค้าคงคลังที่บริษัทซื้อเข้ามาในช่วงหลัง
อาจสูงกว่าที่ขายออกไปในช่วงก่อนหน้านี้ก็เป็นได้
และในทำนองเดียวกันหากราคาทองคำโลกเกิดปรับตัวลดลง
ก็อาจทำให้บริษัทขาดทุนจากสินค้าคงคลังได้เช่นกัน
นอกจากนี้ความผันผวนของราคาทองคำโลกยังส่งผลต่อบรรยากาศซื้อขายทองคำแท่งในประเทศด้วย
โดยในช่วงที่ความผันผวนอยู่ในระดับต่ำหรือไม่เปลี่ยนแปลงมากนัก
นักลงทุนทองคำในประเทศอาจชะลอการซื้อขายออกไปก่อนเพื่อรอดูความชัดเจน
ส่งผลให้ยอดขายของบริษัทไม่เป็นไปตามที่คาดการณ์ไว้

ทางบริษัทได้ดำเนินธุรกิจอย่างระมัดระวัง โดยพยายามดำรงสินค้าคงคลังให้อยู่ในระดับที่เหมาะสม
โดยตัดสินใจจากทั้งข้อมูลในอดีต ปัจจุบัน และการคาดการณ์ในอนาคต
ในขณะเดียวกันด้วยความที่บริษัทมีพันธมิตรในการดำเนินธุรกิจที่แข็งแกร่งทั้งในและต่างประเทศ
ทำให้บริษัทไม่ต้องดำรงสินค้าคงคลังไว้ในระดับสูงจนเกินไป
นอกจากนี้บริษัทยังได้มีการใช้ตราสารอนุพันธ์ประเภท Gold Futures เพื่อบริหารความเสี่ยงด้วย

  1.1.2 ความเสี่ยงจากการแข่งขันในประเทศที่อยู่ในระดับสูง

ด้วยความที่ราคาทองคำโลกปรับตัวเพิ่มขึ้นอย่างต่อเนื่องในอัตราเฉลี่ยประมาณ 12% ต่อปี ในช่วง
10 ปีที่ผ่านมา ทำให้นักลงทุนในประเทศมีความสนใจซื้อทองคำแท่งเพื่อการลงทุนมากขึ้น
ส่งผลต่อเนื่องให้ผู้ประกอบการหลายรายที่อยู่ในอุตสาหกรรมทองเครื่องประดับและผู้ที่ขายทองรูปพรรณเพื่อการสวมใส่
ต่างสนใจเข้ามาทำธุรกิจซื้อขายทองคำแท่งเพื่อรองรับความต้องการดังกล่าว
ในขณะเดียวกันการเพิ่มตราสารอนุพันธ์ประเภท Gold Futures ของตลาดอนุพันธ์แห่งประเทศไทย
ยังช่วยให้ทั้งนักลงทุนและผู้ประกอบการตื่นตัวกับการลงทุนในทองคำแท่งอีกด้วย
จากความต้องการที่สูงขึ้นนี้เองที่ส่งผลให้การแข่งขันในอุตสาหกรรมซื้อขายทองคำแท่งสูงขึ้น

บริษัทได้ทำการจัดกิจกรรมทางการตลาด โดยการจัดโปรโมชั่นและเพิ่มบริการใหม่ๆอย่างต่อเนื่อง
เพื่อรองรับความต้องการที่หลากหลายของลูกค้า อาทิเช่น
การมอบส่วนลดในการซื้อทองคำแท่งให้กับลูกค้า บริการส่งทองในเขตพื้นที่ตัวเมืองชั้นใน
บริการแปลงสัญญา Gold Futures เป็นทองคำแท่ง
บริการบทวิเคราะห์และที่ปรึกษาการลงทุนในทองคำแท่ง ฯลฯ นอกจากนี้การมีบริษัทหลักทรัพย์
โกลเบล็ก จำกัด เป็นบริษัทย่อย
ยังช่วยให้บริษัทสามารถให้บริการทางการเงินและการลงทุนได้อย่างครบวงจรอีกด้วย
ซึ่งถือเป็นจุดเด่นสำคัญที่เหนือกว่าคู่แข่งรายอื่นทั้งที่เป็นบริษัทซื้อขายทองคำแท่งและบริษัทหลักทรัพย์
โดยบริษัทถือเป็นหนึ่งเดียวในประเทศไทยที่มีทั้งบริการด้านหลักทรัพย์ อนุพันธ์
และการซื้อขายทองคำแท่งครอบคลุมอย่างครบวงจร

  1.1.3 สภาพคล่องทางการเงิน

ปัญหาสภาพคล่องทางการเงินอาจเกิดขึ้นได้กับบริษัท และร้านทองที่ทำการซื้อขายทองคำแท่งทั่วไป
โดยในช่วงที่ราคาทองคำโลกปรับตัวเพิ่มขึ้นอย่างรุนแรง
นักลงทุนในประเทศจะมีความต้องการขายมากกว่าความต้องการซื้อ
ซึ่งบริษัทและร้านทองทั่วไปจะต้องเป็นผู้รับซื้อการเทขายดังกล่าว
หากร้านทองใดไม่มีเงินสดเพียงพอในการรองรับธุรกรรม
หรือไม่สามารถระบายทองในสต็อกออกไปเพื่อหมุนเวียนกลับมาเป็นเงินสดได้ทัน
อาจเกิดเหตุการณ์ที่ร้านทองแห่กันปิดร้านเหมือนที่เคยเกิดขึ้นในอดีต
ซึ่งทำให้ลูกค้าเสียโอกาสในการขายทำกำไรในราคาที่ดีไปพอสมควร

บริษัทได้บริหารสภาพคล่องเป็นอย่างดีเสมอมา
ด้วยการดำรงเงินสดขั้นต่ำเพื่อรองรับการทำธุรกรรมกับลูกค้า
โดยคาดการณ์จากเหตุการณ์ในอดีตและแนวโน้มราคาทองคำในอนาคตประกอบการตัดสินใจ
ซึ่งที่ผ่านมาบริษัทยังไม่เคยประสบกับปัญหาการขาดสภาพคล่องกับลูกค้าแต่อย่างใด
ในขณะเดียวกันด้วยความที่บริษัทมีพันธมิตรทางธุรกิจที่แข็งแกร่ง
จึงช่วยให้บริษัทสามารถระบายทองคำออกจากสินค้าคงคลังเพื่อหมุนเวียนเป็นเงินสดได้อย่างรวดเร็วอีกด้วย

  1.1.4 ความเสี่ยงด้านอัตราแลกเปลี่ยน

เนื่องจากประเทศไทยไม่สามารถผลิตทองคำแท่งเพื่อรองรับความต้องการที่เกิดขึ้นในประเทศได้อย่างเพียงพอ
จึงจำเป็นต้องนำเข้าและส่งออกทองคำแท่งจากต่างประเทศ ซึ่งบริษัทเองก็เช่นกัน
โดยในช่วงเวลาที่ลูกค้ามีความต้องการซื้อสูงกว่าสินค้าคงคลังที่บริษัทมีอยู่
และบริษัทไม่สามารถหาซื้อสินค้าจากลูกค้ารายอื่นหรือคู่ค้าภายในประเทศได้
บริษัทจะต้องนำเข้าทองคำแท่งจากต่างประเทศเพื่อรองรับความต้องการส่วนเกินดังกล่าว

ในทางกลับกันในช่วงเวลาที่ลูกค้ามีความต้องการขายเป็นจำนวนมากและบริษัทไม่สามารถขายต่อให้กับลูกค้ารายอื่นหรือคู่ค้าภายในประเทศได้
บริษัทจะต้องส่งออกทองคำไปต่างประเทศ
เพื่อให้ได้เงินสดมารองรับธุรกรรมการขายของลูกค้าในลำดับถัดไป
ด้วยลักษณะการดำเนินธุรกิจที่ต้องเกี่ยวข้องกับต่างประเทศอย่างสม่ำเสมอ
ทำให้บริษัทต้องเผชิญกับความเสี่ยงทางด้านอัตราแลกเปลี่ยนอย่างหลีกเลี่ยงไม่ได้

เพื่อป้องกันความเสี่ยงด้านอัตราแลกเปลี่ยน
บริษัทจึงได้ทำการซื้อ/ขายอัตราแลกเปลี่ยนล่วงหน้าสำหรับธุรกรรมต่างๆที่มีเงินสกุลต่างประเทศเข้ามาเกี่ยวข้องด้วย

1.1.5 ความเสี่ยงจาการพึ่งพิงลูกค้า/คู่ค้ารายใหญ่

บริษัทมีลูกค้า/คู่ค้ารายใหญ่ 5 ราย ที่ครอบครองสัดส่วนรายได้รวมกันสูงถึง 50%
หากบริษัทสูญเสียลูกค้า/คู่ค้ารายใดรายหนึ่งไป และไม่สามารถหาลูกค้า/คู่ค้ารายใหม่มาทดแทนได้
อาจกระทบต่อผลการดำเนินงานของบริษัทได้

บริษัทได้ตระหนักถึงความเสี่ยงดังกล่าวเป็นอย่างดี
จึงพยายามลดการพึ่งพาลูกค้า/คู่ค้ารายสำคัญโดยการขยายฐานลูกค้าให้กว้างขึ้น
ซึ่งหลังจากที่บริษัทจัดกิจกรรมทางการตลาดอย่างหนักในช่วงปลายปีที่ผ่านมา
ทำให้ได้ลูกค้ารายใหม่เพิ่มขึ้นกว่าสองเท่าตัวจากช่วงต้นปีจึงส่งผลต่อเนื่องให้สัดส่วนรายได้ของลูกค้า/คู่ค้ารายใหญ่เริ่มลดลง
นอกจากนี้ลูกค้า/คู่ค้ารายใหญ่ 3 ใน 5
รายนั้นถือเป็นพันธมิตรทางธุรกิจที่มีความสัมพันธ์อันดีกับทางบริษัทเสมอมา
จึงมีความเสี่ยงค่อนข้างต่ำที่จะสูญเสียลูกค้าไป
แต่ถ้าหากบริษัทไม่สามารถรักษาความสัมพันธ์อันดีนั้นไว้ได้
บริษัทฯเชื่อว่าการใช้กิจกรรมทางการตลาดต่างๆและการใช้แผนการเจาะตลาดลูกค้ารายใหญ่ใหม่ๆจะช่วยลดผลกระทบทางลบที่มีต่อผลการดำเนินงานได้

1.2 ความเสี่ยงด้านการประกอบธุรกิจการลงทุนและธุรกิจหลักทรัพย์

1.2.1 ความเสี่ยงเกี่ยวกับบุคลากร

บริษัทหลักทรัพย์ฯ มีความเสี่ยงจากการพึ่งพิงบุคลากรทางด้านการตลาด บริษัทและบริษัทย่อย
ได้ตระหนักถึงความเสี่ยงนี้และยึดหลักว่าบุคลากรของบริษัทหลักทรัพย์ฯ เป็นทรัพยากรที่มีค่า
ดังนั้นบริษัท จึงมีนโยบายที่จะสนับสนุนให้มีการพัฒนาบุคลากรอย่างต่อเนื่อง
และปลูกฝังวัฒนธรรมให้พนักงานมีความผูกพันกับองค์กร
รวมทั้งจัดให้มีสวัสดิการและผลตอบแทนให้เทียบเท่ากับอุตสาหกรรมเพื่อเป็นขวัญและกำลังใจให้แก่พนักงาน
นอกจากนี้ในส่วนของลูกค้ารายใหญ่ 10 รายแรก (ไม่รวมมูลค่าการซื้อขายของบริษัท)
สำหรับบัญชีซื้อขายหลักทรัพย์ ในปี 2552 มีมูลค่าการซื้อขายคิดเป็นร้อยละ 23
ของมูลค่าซื้อขายรวมของบริษัทหลักทรัพย์ฯ ในขณะที่บัญชีซื้อขายสัญญาซื้อขายล่วงหน้า
มีมูลค่าการซื้อขายคิดเป็นร้อยละ 53

1.2.2 ความเสี่ยงด้านความผันผวนของตลาดหลักทรัพย์และภาวะเศรษฐกิจโดยรวม

บริษัทมีรายได้หลักมาจากการลงทุนในธุรกิจหลักทรัพย์ และการเป็นนายหน้าซื้อขายหลักทรัพย์
โดยผ่านทางบริษัทหลักทรัพย์ฯ ซึ่งปกติจะมีจะมีสัดส่วนระหว่างร้อยละ 65-85 ของรายได้รวม
อย่างไรก็ตามสำหรับปีสิ้นสุด วันที่ 31 ธันวาคม 2552
บริษัทมีสัดส่วนรายได้จากค่านายหน้าซื้อขายหลักทรัพย์ประมาณร้อยละ 8.31 ของรายได้รวม
ลดลงเมื่อเทียบกับร้อยละ 98.40 ในปี 2551 จากการที่บริษัทมีรายได้จากการขายทองคำแท่ง
ตั้งแต่เดือนกุมภาพันธ์ 2552 เป็นต้นมา ซึ่งปัจจุบันมีมูลค่าของรายได้คิดเป็นสัดส่วนประมาณร้อยละ
88.21 และปริมาณการซื้อขายหลักทรัพย์เฉลี่ยต่อวันของบริษัทหลักทรัพย์เพิ่มจาก 452.5
ล้านบาทในปี 2551 เป็น 808.71 ล้านบาทในปี 2552
ซึ่งส่งผลโดยตรงต่อรายได้จากค่าธรรมเนียมการซื้อขายหลักทรัพย์ของบริษัทหลักทรัพย์ฯ
อย่างไรก็ตามบริษัทหลักทรัพย์ฯ ได้พยายามลดความเสี่ยงดังกล่าวบางส่วน
โดยการขยายแหล่งรายได้ใหม่ให้มากขึ้น อันได้แก่
ค่าธรรมเนียมและบริการจากธุรกิจตราสารอนุพันธ์ทั้งด้าน SET 50 Futures และ Options และ
Single Stocks Futures การเพิ่มค่าธรรมเนียมจากการรับบริหารกองทุนส่วนบุคคล,
ค่าธรรมเนียมจากธุรกรรมซื้อขายตราสารหนี้กับลูกค้า เป็นต้น
นอกจากนี้บริษัทยังได้กระจายความเสี่ยงด้วยการลงทุนในธุรกิจอื่น เช่น ธุรกิจที่ปรึกษาทางการเงิน
และธุรกิจเพื่อการลงทุนในธุรกิจที่อยู่นอกตลาดหลักทรัพย์

1.2.3 ความเสี่ยงด้านการแข่งขันในธุรกิจหลักทรัพย์

เนื่องจากรายได้ส่วนใหญ่ของบริษัทมาจากรายได้จากธุรกิจหลักทรัพย์ของบริษัทย่อย
ซึ่งค่าธรรมเนียมนายหน้าการซื้อขายหลักทรัพย์ขึ้นอยู่กับภาวะตลาดและความเชื่อมั่นของนักลงทุน
แม้ว่าจะมีการออกข้อบังคับตลาดหลักทรัพย์แห่งประเทศไทย
เรื่องหลักเกณฑ์และวิธีการเรียกค่าธรรมเนียมในการเป็นนายหน้าหรือตัวแทนซื้อหรือขายหลักทรัพย์จดทะเบียนและการกำกับดูแลกิจการที่ดีของสมาชิก
ฉบับที่ 2 พ.ศ. 2549 ที่ประกาศใช้ค่าธรรมเนียมซื้อขายหลักทรัพย์ทั่วไป ในอัตราไม่น้อยกว่าร้อยละ
0.25 เป็นเวลา 3 ปี
และสำหรับการซื้อขายหลักทรัพย์ผ่านระบบอินเตอร์เน็ตให้คิดค่าธรรมเนียมในอัตราไม่น้อยกว่าร้อยละ
60 ของอัตราค่าธรรมเนียมการซื้อขายทั่วไป ส่งผลให้เกิดความชัดเจนในการกำหนดราคา
แต่เนื่องจากในปีพ.ศ.2555 เป็นต้นไป ให้คิดค่าธรรมเนียมแบบต่อรองได้โดยเสรี บริษัทหลักทรัพย์ฯ
ได้ตระหนักถึงผลกระทบจากเหตุการณ์ดังกล่าวที่คาดว่าเกิดขึ้นในอนาคต
จึงได้มีการเตรียมการพัฒนาทั้งทางด้านบุคลากร การให้บริการ และเทคโนโลยีสารสนเทศ
โดยบริษัทหลักทรัพย์ฯ
ได้ขยายการทำธุรกรรมทางด้านการเป็นตัวแทนสนับสนุนการขายและรับซื้อคืนหน่วยลงทุน
การประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า
รวมถึงการให้บริการบริหารกองทุนส่วนบุคคล และมีแผนงานที่จะทำธุรกิจใหม่ ๆ เพิ่มเติมได้แก่
ธุรกิจซื้อขายตราสารอนุพันธ์ประเภทฟิวเจอร์สที่อ้างอิงกับทองคำ (Gold Futures)
ทั้งนี้เพื่อกระจายประเภทธุรกิจและที่มาของรายได้ และในส่วนของบุคลากร
ทางบริษัทและบริษัทย่อยได้เล็งเห็นถึงความสำคัญของทรัพยากรบุคคลที่สามารถเพิ่มศักยภาพในการแข่งขันของบริษัทได้
จึงได้จัดให้มีการฝึกอบรม พัฒนาทักษะการทำงานเพื่อให้รองรับธุรกรรมใหม่ๆ
และเพิ่มคุณภาพการบริการแก่ลูกค้า
รวมถึงการให้บริการในส่วนของงานวิจัยและบทวิเคราะห์หลักทรัพย์ที่มีคุณภาพ
เพื่อเป็นข้อมูลประกอบการลงทุนแก่ลูกค้าของบริษัทหลักทรัพย์ฯ

นอกจากนี้ยังได้มีการพัฒนาระบบคอมพิวเตอร์ที่ใช้ในการติดต่อซื้อขายหลักทรัพย์ให้มีประสิทธิภาพ
และพัฒนาระบบซื้อขายหลักทรัพย์ผ่านทางเครือข่ายอินเตอร์เน็ต รวมทั้งการปรับปรุง Website
ภายใต้ชื่อ http://www.globlex.co.th
เพื่อให้การติดต่อเผยแพร่ข้อมูลกับทางลูกค้าเป็นไปอย่างมีประสิทธิภาพยิ่งขึ้น

1.2.4 ความเสี่ยงจากการผิดนัดชำระเงินของลูกค้า

ในปีที่ผ่านมา
สภาวะตลาดหลักทรัพย์มีแนวโน้มปรับตัวที่ดีขึ้นตามการฟื้นตัวของภาวะทางเศรษฐกิจทั้งภายในและภายนอกประเทศ
ส่งผลให้ราคาหลักทรัพย์มีการปรับตัวเพิ่มขึ้นและแนวโน้มการผิดนัดชำระเงินของลูกค้ามีน้อยลง
อย่างไรก็ตาม บริษัทยังคงมีการป้องกันความเสี่ยงอย่างเข้มงวด
ทั้งในเรื่องการพิจารณาวงเงินของลูกค้าที่เป็นไปตามนโยบายการพิจารณาวงเงินที่เคร่งครัด
การควบคุมการให้กู้ยืมเพื่อซื้อหลักทรัพย์ทั้งในส่วนของวงเงิน สินทรัพย์ที่เป็นประกัน
และกระบวนการควบคุมการเรียกหลักประกันเพิ่ม หรือ การบังคับขาย
รวมถึงประวัติการติดต่อและชำระราคาในช่วงที่ผ่านมา โดยตรวจสอบสถานะ
การซื้อขายของลูกค้าในแต่ละวัน

ณ วันที่ 31 ธันวาคม 2552 บริษัทหลักทรัพย์ไม่มีลูกหนี้ซึ่งจัดชั้นสงสัยจะสูญเพิ่มขึ้น
สำหรับลูกหนี้จัดชั้นจะสูญในปี 2551 จำนวน 2 ราย จำนวน 64.58 ล้านบาท
ซึ่งเป็นลูกหนี้เงินให้กู้ยืมเพื่อซื้อหลักทรัพย์ในระบบเครดิตบาลานซ์
เนื่องจากหลักทรัพย์ที่เป็นประกันมีมูลค่าราคาตลาดลดลงอย่างรุนแรง
อยู่ระหว่างการพิจารณาดำเนินคดีในชั้นศาล และบริษัทได้มีการตั้งค่าเผื่อหนี้สงสัยจะสูญที่ครบถ้วนแล้ว

1.2.5 ความเสี่ยงจากการจัดจำหน่าย

จากสภาวะตลาดหลักทรัพย์ในปีที่ผ่านมาซึ่งมีปัจจัยความเสี่ยงที่เพิ่มขึ้น ทำให้บริษัทต่างๆ
มีแนวโน้มในการระดมทุนผ่านตลาดหลักทรัพย์ลดลง ซึ่งทำให้บริษัทหลักทรัพย์ฯ
มีธุรกรรมในการให้บริการการจัดจำหน่ายและรับประกันการจัดจำหน่ายหลักทรัพย์ที่ลดลงเช่นกัน
อย่างไรก็ตามบริษัทหลักทรัพย์ตระหนักถึงปัจจัยความเสี่ยงดังกล่าว
จึงได้จัดตั้งฝ่ายวาณิชธนกิจขึ้นในเดือนมิถุนายน 2552
เพื่อรับผิดชอบในการเป็นที่ปรึกษาทางการเงินและจัดจำหน่ายหลักทรัพย์
และบริษัทมีกระบวนการพิจารณาการรับประกันการจัดจำหน่ายหลักทรัพย์ใดๆ
โดยผ่านคณะกรรมการวาณิชธนกิจ ซึ่งยังคงต้องวิเคราะห์ถึงสภาพเศรษฐกิจโดยรวม
สภาวะการลงทุนในตลาดหลักทรัพย์และบรรยากาศในการลงทุนในช่วงนั้นๆ
ประเภทอุตสาหกรรมและการแข่งขัน รวมถึงปัจจัยพื้นฐานของหลักทรัพย์ที่จะระดมทุน
และความเป็นไปได้ในการจำหน่ายหลักทรัพย์ดังกล่าวทั้งจำนวน
รวมทั้งการทดสอบความต้องการของลูกค้าก่อนที่จะนำเสนอต่อคณะกรรมการวาณิชธนกิจเพื่อทำการพิจารณาอนุมัติเข้าร่วมการรับประกันการจัดจำหน่ายหลักทรัพย์แต่ละราย

1.2.6 ความเสี่ยงจากการดำเนินธุรกิจภายใต้กฎเกณฑ์ ระเบียบ ข้อบังคับ และประกาศ
ที่เข้มงวดของหน่วยงานที่กำกับดูแล

เนื่องจากบริษัทย่อยของบริษัท ได้แก่ บริษัทหลักทรัพย์ฯ และบริษัทที่ปรึกษาฯ
ซึ่งประกอบธุรกิจหลักทรัพย์และที่ปรึกษาทางการเงิน
อยู่ภายใต้การควบคุมและกำกับของสำนักงานคณะกรรมการกำกับหลักทรัพย์และตลาดหลักทรัพย์ (“
สำนักงาน ก.ล.ต. ”) และตลาดหลักทรัพย์แห่งประเทศไทย ดังนั้น
บริษัทย่อยต้องดำเนินธุรกิจภายใต้กรอบของกฎหมาย ระเบียบ และข้อกำหนดของหน่วยงานดังกล่าว
ซึ่งอาจทำให้เกิดข้อจำกัดต่อการกำหนดนโยบาย เป้าหมายในการดำเนินธุรกิจ
รวมถึงกลยุทธ์ด้านการแข่งขันของกลุ่มบริษัท
และผลการดำเนินงานในอนาคตภายใต้ข้อจำกัดของหน่วยงานดังกล่าว
หากบริษัทและบริษัทย่อยมีการปฏิบัติไม่ถูกต้องอาจต้องรับภาระเรื่องค่าปรับ
หรือการลงโทษในลักษณะต่างๆ เช่น การตักเตือน การสั่งพักใบอนุญาต หรือ การยกเลิกใบอนุญาต
เป็นต้น

การบริหารความเสี่ยงของบริษัท บริษัทมีฝ่ายกำกับและตรวจสอบการปฏิบัติงาน ที่ทำหน้าที่
ในการศึกษาและติดตามกำกับดูแลการปฏิบัติงานให้เป็นไปตามกฎระเบียบ และข้อบังคับแต่ละด้าน
และจัดให้มีการสื่อสารและผลกระทบของกฎระเบียบข้อบังคับต่อการดำเนินธุรกิจให้ผู้ที่เกี่ยวข้องทราบ
เพื่อปรับปรุงหรือเตรียมความพร้อมให้สอดคล้องกับกฎ ระเบียบ ข้อบังคับต่างๆ
รวมทั้งมีการสุ่มตรวจติดตามการปฏิบัติตาม กฎ ระเบียบ ข้อบังคับอย่างเคร่งครัด

1.2.7 ความเสี่ยงจากการขัดข้องของระบบคอมพิวเตอร์

ระบบคอมพิวเตอร์เป็นปัจจัยที่สำคัญในการดำเนินธุรกิจหลักทรัพย์
ซึ่งการขัดข้องหรือความผิดพลาดของระบบคอมพิวเตอร์จะมีผลกระทบโดยตรงกับการดำเนินงานและความน่าเชื่อถือของบริษัท
ปัจจุบันบริษัทหลักทรัพย์ฯ
ได้จัดให้มีเครื่องแม่ข่ายที่มีประสิทธิภาพสูงสำหรับระบบซื้อขายหลักทรัพย์และระบบปฏิบัติการหลักทรัพย์
ซึ่งสามารถรองรับการประมวลผลข้อมูลปริมาณมากๆได้ รวมทั้งจัดให้มีแม่ข่ายสำรองที่สำนักงานใหญ่
ซึ่งได้ทำการตรวจสอบจนมั่นใจว่าสามารถนำมาใช้งานแทนแม่ข่ายหลักได้ในกรณีฉุกเฉิน
บริษัทยังได้จัดให้มีอุปกรณ์ป้องกันความเสียหายในศูนย์คอมพิวเตอร์อย่างเพียงพอ เช่น
เครื่องดับเพลิงอัตโนมัติ เครื่องตรวจจับควันและความร้อน เครื่องควบคุมอุณหภูมิและความชื้น
เครื่องสำรองไฟฟ้า และเครื่องกำเนิดไฟฟ้าสำรอง
ซึ่งอุปกรณ์ดังกล่าวได้มีการตรวจสอบและบำรุงรักษาอย่างสม่ำเสมอ

ปัจจุบันบริษัทและบริษัทย่อยได้จัดให้มีการสำรองข้อมูลที่สำคัญอย่างครบถ้วน
โดยจัดเก็บไว้ที่สาขาปิ่นเกล้าและมีการตรวจสอบความถูกต้องของข้อมูลอยู่เสมอ
นอกจากนี้ยังมีการจัดตั้งศูนย์สำรองระบบคอมพิวเตอร์ (Disaster Recovery Center)
ที่สำนักงานสาขาบางนา ซึ่งทำหน้าที่เป็นศูนย์กลางของระบบการซื้อขายในกรณีฉุกเฉิน
ทั้งนี้ได้ดำเนินการติดตั้ง รวมทั้งทดสอบระบบและอุปกรณ์ต่างๆ
เป็นที่เรียบร้อยครบถ้วนสมบูรณ์ตั้งแต่เดือน พฤศจิกายน 2547 นอกจากนี้
ในกรณีที่ปัญหาเกิดจากระบบของตลาดหลักทรัพย์ฯหรือจากระบบของบริษัทผู้พัฒนาโปรแกรม
ทางฝ่ายสารสนเทศของบริษัทหลักทรัพย์ฯ
จะทำการประสานงานอย่างเร่งด่วนและใกล้ชิดกับบริษัทผู้พัฒนาโปรแกรม และ ตลาดหลักทรัพย์ฯ
เพื่อหารือถึงวิธีการแก้ไข ซึ่งทั้งนี้ต้องเป็นไปตามขั้นตอนที่ตลาดหลักทรัพย์ฯ กำหนด
พร้อมทั้งแจ้งให้ผู้บริหารของบริษัทหลักทรัพย์ฯ ทราบเป็นระยะ

สำหรับปี 2552 บริษัทหลักทรัพย์ฯ ได้จัดให้มีระบบคอมพิวเตอร์เพิ่มขึ้นเพื่อรองรับธุรกิจที่เพิ่มขึ้นดังนี้

1. ระบบซื้อขายสินค้าอนุพันธ์ของบริษัท เซ็ทเทรด ดอด คอม จำกัด
และระบบปฏิบัติการสินค้าอนุพันธ์ของบริษัท ศูนย์รับฝากหลักทรัพย์ (ประเทศไทย) จำกัด
เพื่อรองรับการซื้อขายสัญญาซื้อขายล่วงหน้าหรืออนุพันธ์

ทั้งนี้บริษัท เซ็ทเทรด ดอด คอม จำกัด และบริษัท ศูนย์รับฝากหลักทรัพย์ (ประเทศไทย) จำกัด
เป็นผู้จัดเตรียม เครื่องแม่ข่ายหลัก เครื่องแม่ข่ายสำรอง และ เครื่องแม่ข่ายที่ศูนย์สำรองทั้งหมด
โดยที่บริษัทได้จัดให้มี Network Link อย่างน้อย 2 Links
ทั้งที่สำนักงานใหญ่และทุกสาขาของบริษัทเพื่อรองรับการทำงานให้มีประสิทธิภาพสูงสุด

2. ระบบบริหารกองทุนส่วนบุคคลเพื่อรองรับธุรกรรมการบริหารกองทุนส่วนบุคคล
โดยจัดให้มีเครื่องแม่ข่ายที่มีประสิทธิภาพสูงเพื่อรองรับการทำงานที่สำนักงานใหญ่

3. ระบบซื้อขายหน่วยลงทุนเพื่อรองรับธุรกรรมการเป็นตัวแทนซื้อขายหน่วยลงทุน
โดยจัดให้มีเครื่องแม่ข่ายที่มีประสิทธิภาพสูงเพื่อรองรับการทำงานที่สำนักงานใหญ่

ทั้งนี้ ในปี 2553 บริษัทหลักทรัพย์ฯ มีแผนดำเนินงานที่จะติดตั้งเครื่องแม่ข่ายหลัก,
เครื่องแม่ข่ายสำรองที่สำนักงานใหญ่และเครื่องแม่ข่ายสำรองที่ศูนย์สำรองของระบบงานต่างๆ
เพิ่มเติมดังนี้

1. แผนดำเนินงานที่จะติดตั้งเครื่องแม่ข่ายหลัก
เครื่องแม่ข่ายสำรองที่สำนักงานใหญ่และเครื่องแม่ข่ายสำรองที่ศูนย์สำรองของระบบปฏิบัติการหลักทรัพย์ใหม่ทดแทนเครื่องเดิมให้แล้วเสร็จภายในเดือนกุมภาพันธ์
2553

2.
แผนดำเนินงานที่จะติดตั้งเครื่องแม่ข่ายสำรองที่สำนักงานใหญ่และเครื่องแม่ข่ายสำรองที่ศูนย์สำรองของระบบซื้อขายหน่วยลงทุนให้แล้วเสร็จภายในปี
2553

3. แผนดำเนินงานที่จะติดตั้งเครื่องแม่ข่ายหลักใหม่ทดแทนของเดิม,
เครื่องแม่ข่ายสำรองที่สำนักงานใหญ่และเครื่องแม่ข่ายสำรองที่ศูนย์สำรองของระบบบัญชีให้แล้วเสร็จภายในปี
2553

อนึ่งตลอดระยะเวลาในปี 2552 บริษัทฯ
มีปัญหาเกี่ยวกับระบบคอมพิวเตอร์ที่เกิดจากความผิดพลาดในการทำงานของระบบซื้อขายสินค้าอนุพันธ์ของบริษัท
เซ็ทเทรด ดอด คอม จำกัด ซึ่งบริษัทฯ ใช้บริการอยู่จำนวน 1 ครั้ง ในวันที่ 27 พฤศจิกายน 2552
เวลาประมาณ 14.30 – 15.00 น. ซึ่งทุกบริษัทที่ใช้บริการระบบซื้อขายสินค้าอนุพันธ์ของบริษัท
เซ็ทเทรด ดอด คอม จำกัด มีปัญหาเหมือนกันทุกบริษัทฯ ทั้งนี้บริษัทฯ
ได้แก้ไขปัญหาเฉพาะหน้าโดยเปลี่ยนไปใช้ระบบซื้อขายสินค้าอนุพันธ์ Click Trade ของบริษัท
ตลาดอนุพันธ์ (ประเทศไทย) จำกัด (มหาชน) ซึ่งเป็นระบบที่บริษัทฯ
ใช้เป็นระบบสำรองเมื่อระบบซื้อขายสินค้าอนุพันธ์ของบริษัท เซ็ทเทรด ดอด คอม จำกัด มีปัญหา
และปัจจุบันบริษัทฯ
ได้ดำเนินการเปิดบัญชีซื้อขายสินค้าอนุพันธ์กับบริษัทหลักทรัพย์อื่นที่ใช้ระบบซื้อขายสินค้าอนุพันธ์ของบริษัทฯ
อื่นที่ไม่ใช่บริษัท เซ็ทเทรด ดอด คอม จำกัด
เพื่อใช้เป็นช่องทางสำรองในการส่งคำสั่งซื้อขายสินค้าอนุพันธ์เมื่อระบบซื้อขายสินค้าอนุพันธ์ของบริษัท
เซ็ทเทรด ดอด คอม จำกัด เกิดปัญหาขึ้น

1.3 ความเสี่ยงด้านการบริหารการจัดการ

1.3.1 ความเสี่ยงจากการควบคุมและมีอิทธิพลในการบริหารงานโดยผู้ถือหุ้นรายใหญ่

ณ วันที่ 31 ธันวาคม 2552 กลุ่มตระกูลคูหาเปรมกิจถือหุ้นในบริษัท ร้อยละ 25.60
ของจำนวนหุ้นที่จำหน่ายได้แล้วทั้งหมดของบริษัท (ปิดสมุดทะเบียนล่าสุด ณ วันที่ 2 มีนาคม 2552)
หรือคิดเป็นสัดส่วนการถือหุ้นที่มากกว่า 1 ใน 4
มีผลให้ผู้ถือหุ้นกลุ่มดังกล่าวมีสิทธิในการออกเสียงคัดค้านมติที่ประชุมผู้ถือหุ้นในทุกกรณีที่ต้องการเสียงอนุมัติมากกว่า
3 ใน 4 อย่างไรก็ตาม
การบริหารจัดการของบริษัทมีทีมบริหารงานที่เป็นมืออาชีพและมีคณะกรรมการซึ่งมีความอิสระในการปฏิบัติหน้าที่
โดยมีกรรมการอิสระจำนวน 3 ท่าน จากกรรมการบริษัทจำนวน 6 ท่าน คิดเป็นร้อยละ 50
ทำหน้าที่ควบคุมดูแลตรวจสอบ
รวมทั้งให้คำแนะนำในการดำเนินงานของบริษัทให้มีความโปร่งใสและถูกต้อง